钦定古今图书集成/明伦汇编/官常典/第470卷 > 杜龛
## 钦定古今图书集成/明伦汇编/官常典/第470卷 > 杜龛

按《梁书杜崱传》，“崱第二兄岑之子龛，少骁勇，善用兵，
亦太清中与诸父同归世祖，世祖以为持节忠武将
军、郧州刺史、庐县侯，邑一千户。与叔幼安俱随王僧
辩讨河东王平之。又随僧辩下继徐文盛军至巴陵，
闻侯景袭陷郢州西上，将至，乃与僧辩等守巴陵以
待之。景至，围之数旬，不克而遁。迁太府卿、安北将军”、
督定州诸军事、定州刺史，加通直散骑常侍，增邑五
百户。仍随僧辩追景至江夏，围其城。景将宋子仙弃
城遁，龛追至杨浦，生擒之。大宝三年，众军至姑孰，景
将侯子鉴逆战，龛与陈霸先、王琳等率精锐击之，大
败。子鉴遂至于石头。景亲率其党会战，龛与众军奋
击，大破景。景遂东奔，论功为最，授平东将军、东扬州
刺史，益封一千户。承圣二年，又与王僧辩讨陆纳等
于长沙，降之。又征武陵王于西陵，亦平之。后江陵陷，
齐纳贞阳侯，以绍梁嗣。以龛为震州刺史、吴兴太守。
又除镇南将军、都督南豫州诸军事、南豫州刺史、溧
阳县侯，给鼓吹一部，又加散骑常侍、镇东大将军。会
陈霸先袭陷京师，执王僧辩杀之。龛，僧辩之婿也，为
吴兴太守，以霸先既非贵素，兵又猥杂，在军府日，都
不以霸先经心；及为本郡，每以法绳其宗门，无所纵
舍，霸先衔之切齿。及僧辩败，龛乃据吴兴以拒之，遣
军副杜泰攻陈蒨于长城，反为蒨所败。霸先乃遣将
周文育讨龛，龛令从弟北叟出拒，又为文育所破，走
义兴。霸先亲率众围之。会齐将柳达摩等袭京师，霸
先恐，遂还与齐人连和。龛闻齐兵还，乃降，遂遇害。